Diari Oficial de la Generalitat Valenciana


Sumari del DOGV 4285, del 04-07-2002 (2002/7240)

ORDE de 24 de juny de 2002, de la Conselleria de Cultura i Educació, per la qual es convoquen ajudes al transport universitari en la Comunitat Valenciana per al curs 2002/2003.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   4285

Data del DOGV
:   04-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7240


Data del document
:   24-06-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * empresa de transport
    * ajuda pública
    * administració local
    * associació
    * cooperativa de consum
    * transport escolar
    * suport econòmic
    * estudiant
    * universitat

ORDE de 24 de juny de 2002, de la Conselleria de Cultura i Educació, per la qual es convoquen ajudes al transport universitari en la Comunitat Valenciana per al curs 2002/2003. [2002/X7240]
  
La Generalitat Valenciana, des de l'any 1994, ha dut a terme actuacions en matèria de transport per a estudiants universitaris residents en poblacions de la Comunitat Valenciana allunyades dels centres universitaris, a fi de limitar l'impacte d'este tipus de despeses en les economies familiars i de garantir una vertadera igualtat d'accés als ensenyaments universitaris independentment del lloc de residència.
  
Esta iniciativa de la Generalitat Valenciana obté una resposta tant per part dels estudiants, agrupats en associacions, com per part de les empreses de transport i ajuntaments, la qual cosa permet posar en marxa un conjunt de servicis de transport universitari que beneficien els universitaris de prop de 200 municipis de la Comunitat Valenciana.
  
A fi d'adequar la convocatòria de les ajudes al desenrotllament de l'activitat, la concessió de les ajudes s'efectuarà a l'inici del curs acadèmic, cosa que exigix un avançament en la publicació de la convocatòria.
  
Per tot això, fent ús de les atribucions que em conferixen l'article 35 de la Llei de Govern Valencià i el Decret 111/2000, de 8 de juliol, del Govern Valencià, modificat per Decret 2/2001, de 30 de gener, pel qual s'establix el Reglament Orgànic i Funcional de la Conselleria de Cultura i Educació,
  
ORDENE
  
Primer
  
Convocar les ajudes econòmiques per al finançament de servicis de transport universitari en l'àmbit de la Comunitat Valenciana, per al curs acadèmic 2002/2003.
  
Segon
  
Esta convocatòria tindrà caràcter plurianual d'acord amb el que disposa la disposició addicional tercera de la Llei 10/1998, de 28 de desembre, de Mesures Fiscals, de Gestió Administrativa i financera i d'Organització de la Generalitat Valenciana.
  
L'import global màxim de les ajudes que s'han de concedir no podrà excedir 721.210 euros i, el pagament es farà en dos fases.
  
La primera fase, corresponent al primer trimestre del curs 2002/2003, es finançarà a càrrec de l'aplicació pressupostària 09.05.4 del programa 422.60, ?Ensenyaments Universitaris?, línia de subvenció T1314.000 de l'exercici pressupostari corresponent a l'any 2002, per un import de 120.197'90 euros.
  
El finançament de la segona fase, corresponent al primer semestre de l'any 2003, per un import de 601.012'10 euros, estarà condicionat a l'existència de consignació pressupostària suficient i adequada en l'exercici corresponent a l'any 2003.
  
Tercer
  
S'aproven les bases que han de regir la concessió de les ajudes a les quals es referix la present orde i que s'inclouen com a annex I.
  
DISPOSICIONS FINALS
  
Primera
  
Es faculta el director general d'Ensenyaments Universitaris perquè dicte les instruccions complementàries que siguen necessàries per dur a terme el que disposa esta orde i es delega en ell l'atribució d'atorgar les subvencions a què fa referència esta convocatòria.
  
Segona
  
La present orde entrarà en vigor el dia de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició, exceptuant quan el recurrent siga un Ajuntament o caldrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes comptador des del sendemà de la publicació en Diari Oficial de la Generalitat Valenciana.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos comptadors des del sendemà de la publicació en el Diari Oficial de la Generalitat Valenciana.
  
València, 24 de juny de 2002
  
El conseller de Cultura i Educació, p.s.r. (art. 4.1 del Decret 111/2000, DOGV núm. 3798, de 21 de juliol), la sotssecretària,
  
CARMEN NÁCHER PÉREZ
  
ANNEX I
  
Bases per a la concessió d'ajudes econòmiques per al finançament de servicis de transport universitari
  
1. Finalitat
  
La finalitat d'estes ajudes és facilitar l'accés a la universitat als alumnes universitaris que residixen en poblacions diferents dels centres universitaris on cursen els estudis, quan concórreguen els requisits establits en les presents bases.
  
2. Beneficiaris
  
Podran sol·licitar estes ajudes els ajuntaments, les associacions d'estudiants universitaris, les cooperatives de consumidors i usuaris, l'objecte de les quals siga el transport universitari i, subsidiàriament, i per a les rutes on no concórreguen algun d'estos, les empreses de transport públic regular permanent d'ús general.
  
3. Requisits
  
a) La distància entre el centre universitari i la població o poblacions des de les quals es presta el servici no serà inferior a 20 km ni superior a 90 km.
  
b) Els temps de durada del trajecte no serà superior a 90 minuts.
  
c) El servici haurà de prestar-se en períodes lectius del curs acadèmic 2002/2003 i els horaris hauran d'ajustar-se als de la jornada lectiva.
  
d) El punt de destinació i el d'origen de la tornada serà el corresponent al Campus Universitari
  
e) La prestació del servici es realitzarà a risc de l'empresa que haja de realitzar el transport, i sempre d'acord amb el que disposa la normativa reguladora de l'activitat del transport.
  
f) En el supòsit d'empreses de transport públic regular permanent d'ús general, hauran d'aplicar un descompte als estudiants universitaris, que en cap cas podrà ser inferior al 25% de la tarifa oficial aprovada per la Conselleria d'Obres Públiques, Urbanisme i Transports per a l'any 2002.
  
4. Sol·licituds
  
Les sol·licituds, dirigides al conseller de Cultura i Educació, han d'omplir-se segons el model que figura com a annex II de la present orde.
  
5. Termini de presentació
  
El termini de presentació de sol·licituds serà d'un mes des del sendemà de la publicació d'esta convocatòria en el Diari Oficial de la Generalitat Valenciana. Si el mencionat termini acabara en dia inhàbil o en dissabte, s'entendrà prorrogat al primer dia hàbil següent.
  
6. Lloc de presentació
  
Les sol·licituds es presentaran en el Registre General de la Conselleria de Cultura i Educació o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999.
  
7. Documentació complementària de la sol·licitud
  
La sol·licitud haurà d'anar acompanyada, si és procedent, dels documents originals o fotocòpies compulsades següents:
  
a) DNI del firmant de la sol·licitud.
  
b) NIF del beneficiari de l'ajuda.
  
c) Si el firmant de la sol·licitud actua en nom i com a representant d'altra persona física o jurídica, acreditarà esta representació per qualsevol de les formes establides en l'article 32.3 de la Llei de Règim Jurídic de les Administracions Públiques i Procediment Administratiu Comú.
  
d) Declaració jurada o promesa de no haver sol·licitat o obtingut cap altra ajuda o subvenció per a la mateixa finalitat, o bé, si és procedent, de les que haja sol·licitat o obtingut, amb indicació de l'entitat que la concedix i de la quantitat.
  
e) Memòria tipus on es mostre el cost, la viabilitat i idoneïtat de l'activitat per a la qual se sol·licita l'ajuda, ajustada al model que figura com a annex III d'esta orde.
  
f) Descripció detallada de les rutes, ajustada al model que figura com a annex IV d'esta orde.
  
g) Descripció de les eixides i tornades per ruta, ajustada al model que figura com a annex V d'esta orde.
  
h) Certificat acreditatiu d'estar al corrent de les obligacions amb l'Agència Estatal d'Administració Tributària.
  
i) Certificat acreditatiu d'estar al corrent de les obligacions amb la Hisenda de la Generalitat Valenciana, expedit per la Conselleria de Economia i Hisenda.
  
j) Certificat acreditatiu d'estar al corrent de les obligacions amb Tresoreria General de la Seguretat Social.
  
k) Si el sol·licitant és una associació, municipi o cooperativa de consumidors i usuaris, l'objecte de les quals siga el transport universitari, caldrà presentar:
  
\* Precontracte o contracte amb una empresa de transport públic regular permanent d'ús especial.
  
\* Autorització administrativa especial, a favor de l'empresa, necessària per a la realització del transport públic regular permanent d'ús especial, expedida pels servicis territorials de la Direcció General de Transports, que cobrirà la totalitat del recorregut. En el cas que no es dispose de l'autorització administrativa en el moment de sol·licitar l'ajuda, caldrà adjuntar el document que acredite haver-la sol·licitada, i caldrà remetre-la tan aviat com es tinga.
  
l) En el cas de ser el sol·licitant una associació o cooperativa de consumidors i usuaris, l'objecte de la qual siga el transport universitari, serà necessari presentar còpia del llibre registre de socis i certificat del President de l'Associació o Cooperativa en què haja constar el nombre de socis, amb el nom, cognoms i DNI, que efectivament utilitzen a diari el servici de transport universitari.
  
m) En el cas d'empreses de transport públic regular permanent d'ús general, caldrà aportar:
  
La concessió administrativa per a la prestació del servici.
  
El quadre de tarifes aprovat per la Conselleria d'Obres Públiques, Urbanisme i Transports per a l'any 2002.
  
El quadre de tarifes que cal aplicar als estudiants universitaris.
  
n) A més a més, els sol·licitants podran presentar tots els documents que estimen convenients per a acreditar la importància, la utilitat social i la projecció de l'activitat objecte de l'ajuda.
  
Queden exclosos de la presentació dels documents indicats als apartats h), i) i j), els Ajuntaments, de conformitat amb l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21.06.96).
  
8. Instrucció del procediment i proposta de resolució
  
L'òrgan competent per a la instrucció del procediment serà la Direcció General d'Ensenyaments Universitaris, la qual farà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.
  
L'examen i la valoració dels expedients presentats i la consegüent proposta de concessió i de denegació de les ajudes correspondrà a una comissió d'avaluació que estarà formada per:
  
- President: el director general d'Ensenyaments Universitaris, o persona en qui delegue.
  
- Secretari: un funcionari designat pel director general d'Ensenyaments Universitaris, que actuarà amb veu i sense vot.
  
- Un membre designat per la Federació Valenciana de Municipis i Províncies.
  
- Un membre designat per cada una de les universitats de la Comunitat Valenciana.
  
- Un funcionari designat pel director general de Transports de la Conselleria d'Obres Públiques, Urbanisme i Transports.
  
La Comissió ajustarà el funcionament al que establixen l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
9. Criteris de concessió
  
Les ajudes es concediran a les sol·licituds que reunisquen els requisits indicats en la base 3 i la quantia de l'ajuda serà determinada d'acord amb el següent barem:
  
a) La distància entre la població o poblacions des de la qual es presta el servici i el centre universitari. Estan excloses les distàncies inferiors a 20 km o superiors a 90 km, d'acord amb la taula de quilòmetres homogenis que té la Direcció General d'Ensenyaments Universitaris, de la Conselleria de Cultura i Educació.
  
b) El temps del trajecte. Estan exclosos els trajectes superiors a 90 minuts.
  
c) El nombre d'estudiants als quals es presta el servici, computat sobre el cens universitari disponible en els següents percentatges:
  
- El 30% en els municipis que hi ha mitjà de transport per ferrocarril de rodalia.
  
- El 30% en els municipis en què el temps del trajecte fins al centre universitari és entre 80 i 90 minuts.
  
- El 55% en la resta dels casos.
  
Els mencionats percentatges no són d'aplicació per al supòsit d'associacions, cooperatives i ens locals que acrediten correctament el nombre d'associats que fan ús del transport universitari, en este cas s'aplicarà el nombre d'alumnes efectivament transportats.
  
d) L'existència o inexistència d'altres sistemes de transport alternatiu, i la concurrència de sol·licituds per a un mateix o semblant recorregut.
  
e) L'adaptació del vehicle a persones amb discapacitats físiques.
  
f) La racionalització i optimació del sistema o sistemes de transport que existix.
  
g) El cost del servici per alumne.
  
h) La dimensió de l'àmbit geogràfic d'influència que comportarà la posada en funcionament del servici.
  
i) La qualitat del servici i l'import del descompte efectuat als estudiants.
  
j) La prestació del servici en anteriors convocatòries.
  
10. Quantia màxima
  
L'import de les subvencions atorgades per esta convocatòria en cap cas podrà ser de tal quantitat que, aïlladament o en concurrència amb subvencions i ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari.
  
11. Resolució
  
A la vista de la sol·licitud, de la documentació presentada i de la proposta de concessió o de denegació formulada per la Comissió Avaluadora, si concorren els requisits exigits i fins al límit del crèdit existent en la línia pressupostària que corresponga, el director general d'Ensenyaments Universitaris, per delegació del conseller, acordarà la concessió de l'ajuda i determinarà la quantia. En el cas contrari, la denegarà.
  
El termini per a dictar la resolució serà fins al 31 d'octubre de l'any 2002. En el cas que l'òrgan competent no dictara resolució en este temps, es podrà considerar desestimada la sol·licitud per silenci administratiu.
  
La resolució es publicarà en el Diari Oficial de la Generalitat Valenciana i, també, en el tauler d'anuncis de la Conselleria de Cultura i Educació i de les Direccions Territorials d'esta en Alacant, Castelló i València. La publicació substituirà la notificació individual i tindrà els mateixos efectes que esta, d'acord amb el que disposa l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
12. Obligacions dels beneficiaris
  
Els beneficiaris de la subvenció tenen les següents obligacions:
  
a) Realitzar l'activitat que fonamenta la concessió de l'ajuda, en els termes establits en la convocatòria i compromesos en la sol·licitud.
  
b) Les empreses de transport hauran d'exposar clarament en tots els autobusos de les línies subvencionades i en tots els centres de venda de bitllets o abonaments, la tarifa per als estudiants universitaris, i es farà constar que està subvencionada per la Conselleria de Cultura i Educació.
  
c) Comunicar a la Conselleria de Cultura i Educació l'obtenció d'altres subvencions o ajudes concedides amb la mateixa finalitat.
  
d) Les altres a què fa referència l'article 47 del Text Refós de la Llei d'Hisenda Pública de la Generalitat Valenciana.
  
13. Justificació i pagament
  
El pagament de l'ajuda s'efectuarà en dos fases:
  
a) La primera fase, en finalitzar el primer trimestre del curs acadèmic 2002/2003, una vegada que el beneficiari haja justificat suficientment que ha realitzat l'activitat subvencionada, per mitjà de la presentació de la documentació justificativa que més avall s'indica, relativa al dit periode de temps.
  
b) La segona fase, en finalitzar el curs acadèmic 2002/2003, una vegada justificada la realització de l'activitat, per mitjà de la presentació de la documentació justificativa que més avall s'indica, relativa a este període de temps.
  
La justificació s'efectuarà abans del 29 de novembre de l'any 2002 per a la primera fase i abans del 15 de juliol de l'any 2003 per a la segona fase, per mitjà de la presentació, davant la Direcció General d'Ensenyaments Universitaris, de la següent documentació original o fotocòpia compulsada, segons pertoque:
  
1. Memòria tipus explicativa subscrita pel representant legal de l'entitat beneficiària de les activitats realitzades on es declare el grau d'acompliment de l'activitat subvencionada i expresse que ha quedat acomplida l'activitat que ha motivat la concessió de la subvenció, amb expressió detallada de les dades sobre el servici prestat (rutes, alumnes transportats, descomptes realitzats, punts d'anada i tornada, etc.)
  
2. En el cas que el beneficiari siga un municipi o una associació d'estudiants o una cooperativa de consumidors i usuaris, l'objecte de la qual siga el transport universitari, hauran d'aportar a més les factures amb l'empresa contractista, i també el contracte firmat amb l'empresa.
  
3. En el cas que el beneficiari siga una empresa de transport públic regular permanent d'ús general, hauran d'aportar un informe de la delegació d'alumnes corresponent a la universitat de destinació, en què es faça constar el compliment efectiu de l'activitat subvencionada.
  
No presentar la documentació abans mencionada en els terminis establits suposarà la pèrdua del dret a percebre la totalitat de la subvenció.
  
14. Facultats de l'administració
  
Corresponen al director general d'Ensenyaments Universitaris les facultats següents:
  
a) Estimar si l'activitat per a la qual se sol·licita l'ajuda és congruent amb la finalitat d'esta convocatòria, i si el beneficiari, la sol·licitud i la documentació exigida complixen els requisits que establixen estes bases.
  
b) Acordar la reducció de l'import total de l'ajuda, segons el cost real de l'activitat i de les altres ajudes o subvencions que s'han concedit al beneficiari per a la mateixa activitat.
  
c) Deixar sense efecte l'ajuda concedida si el beneficiari no acomplix qualsevol de les obligacions que imposen estes bases, prèvia audiència a la persona interessada. Correspon al director general dictar la resolució motivada corresponent.
  
d) Modificar la resolució de concessió de l'ajuda, fins i tot la quantia, per alteració de les condicions tingudes en compte per a la concessió.
  
e) Comprovar el compliment de la finalitat per la qual es concedix la subvenció i l'aplicació dels fons rebuts.